**OBRAZLOŽENJA POHVALJENIH RADOVA - MALA NAGRADA GJALSKI 2024.**

Djeca i mladi često likove za svoje priče pronalaze u svijetu životinja, imaju odličnu maštu i razvijaju napete i originalne priče.

Takva je i priča ***Drugdje je trava zelenija***- nestvarna i maštovita, izrazito slikovita i dinamična. Priča je to o potrazi kornjače Lile za boljim mjestom za život o kojem je načula od starijih kornjača. **Ema Tretinjak** autorica je ovog pohvaljenog rada i učenica je 8. razreda OŠ Ante Kovačića Zlatar. Njezina je mentorica učiteljica Petra Kolar.

Emin nas rad odvodi u ljepote šumskog života i u bogat svijet šumskih životinja. U priči su odlično ispripovijedani svi kompozicijski dijelovi, od uvodnog živopisnog i slikovitog opisa šume i glavne junakinje Lile (*Daleko od grada u gustoj šumi, gdje visoka stabla stoje poput stražara, a svjetlost jedva dopire kroz guste krošnje, prostire se vlažan i tih svijet… Ona je malena, ali ima čvrst i sjajan oklop tamnozelene boje iz kojega vire četiri nožice. Oči joj blistaju od znatiželje i mladenačkog duha.*) preko njezine hrabre odluke da potraži drugu, zeleniju stranu šume, uvjerljivog opisa putovanja šumskim putovima, zanimljivog susreta s orlom s kojim leti i uživa u prekrasnom pogledu na šumu, ali koji je želi i pojesti, sve do mudre poante (*Ponekad, u potrazi za nečim boljim, zaboravljamo cijeniti ono što nam se nalazi ispred naših očiju*.).

Baš poput mnogima omiljenog lika iz djetinjstva, Ježurke Ježića, Emina simpatična i znatiželjna kornjača Lila šalje uvijek aktualnu poruku o važnosti vlastitog doma.

Kvalitete su Eminog rada vješto korištenje svih pripovjednih postupaka, razvijeno i strukturirano pripovijedanje, bogata slikovitost, svevremena poanta i uočljiva šira, alegorijska razina priče. Ema je jasna i dobronamjerna kritičarka koja dokazuje da drugdje trava nije zelenija, uči nas i osvještava da se ne zanosimo i ne povjerujemo u isprazne priče o savršenom domu, obitelji ili životu, da dobro promislimo i uvijek i svugdje cijenimo svoj dom i život.

Kako komunicirati s djecom, na koji im način i u kojoj mjeri ukazivati na pogreške, a da ih oni shvate dobronamjernima te da odrastu u mentalno zdrave i zadovoljne osobe koje se znaju nositi s kritikama? Vjerujem da bi se većina roditelja složila da je ovo teško pitanje s milijun nepoznanica.

Potresnu, snažnu i emotivnu priču koja prikazuje odnos djevojčice Sare i njezinih roditelja donosi rad naslovljen ***Nada***. Autorica je rada **Jelena Kunštek**, učenica 7. razreda OŠ Bedekovčina. Jelenin je mentor učitelj **Marko Valec**.

Jelenina priča djeluje uvjerljivo, iskreno i proživljeno, a u čitatelju budi snažnu empatiju prema glavnoj junakinji Sari. Sara je osamljena i tužna, jedinica je u obitelji i opterećena je očekivanjima roditelja. Roditelji joj stalno prigovaraju zbog malih nespretnosti, primjerice zbog prolijevanja soka po stolu. Dok čitamo Jelenin rad, postavljamo si pitanje kako dijete doživljava ovakve rečenice roditelja: *Kako možeš biti tako nespretna? Zašto uvijek praviš probleme? Uvijek biraš najgore vrijeme za gluposti. Uvijek ti je žao, ali to ništa ne mijenja.* Ove rečenice sluša Sara i u njezinom srcu raste snažna oluja (*Svaka kritika, svaki ljutit pogled ostavljao je trag u njenom srcu, pretvarajući njenu dječju radost u oprez i strah.)*, roditeljske riječi snažno je bole i donose neizbježan osjećaj krivnje: *Trebala sam biti pažljivija. Zašto svaki trenutak upropastim nepažnjom?*

Na kraju je priče Sara učenica osmog razreda i nada se da neće ponoviti pogreške svojih roditelja, da će uspjeti pronaći trenutke sreće i vlastiti mir u svijetu punom oluja. Tako, nažalost, jedini pozitivan osjećaj u Sarinom životu ostaje samo nada. Lik Sare s lakoćom pridobiva pažnju čitatelja i podršku jer autorica jasno proziva krivce - roditelje, a čitatelj uočava da Sari vapi za prihvaćanjem, razumijevanjem i ljubavi.

Rad se izdvaja među drugim radovima i zaslužuje pohvalu zbog odabira aktualne teme koja je bliska autorici - problema odgoja i odnosa odraslih prema djeci i mladima, zbog snažne psihološke karakterizacije glavne junakinje čiji je unutarnji svijet oluje odlično povezan s olujom u prirodi, zbog vješto vođene priče koja pobuđuje empatiju i emocije u čitatelju te zrelog završetka koji osvještava da u ljudskim odnosima nema konstante i idile, već je svaki dan nova borba u kojoj ostaje nada da naše odnose nećemo naglo ili nepromišljeno narušiti. Tako Jelenin rad dobiva zasluženu preporuku da ga pročitaju i interpretiraju svi roditelji i odrasli koji nose odgovornost za odgoj djece.

Često smo nezadovoljni sitnicama oko nas, a možda i nama samima. Možda nam smeta naš izgled, želja za samoćom, povodljivost za drugima i gubitak osobnosti, ocjene,… Kako bi to bilo da postanemo lik iz svoje priče u kojoj sve djeluje savršeno, otkriva nam sedmašica, učenica OŠ Ksavera Šandora Gjalskog, **Klara Gretić** svojim radom ***Lik iz svoje priče***. Klarina je mentorica učiteljica Lucija Laljak.

Klara otkriva svoju čežnju da bude sve što poželi i da joj život bude savršen (*Nikada ne bih lila suze i voljela samoću. … Ne bih toliko bila sama u tišini svoje sobe. …Mišljenje drugih ne bi mi bilo bitno.)*, s lakoćom i uvjerljivo niže svoje čežnje jer ih jako dobro poznaje i lijepo ih metaforički dočarava: *U srcu bi mi sunce zamijenilo tamu*, *a u dušu bi mi poslije duge zime stiglo cvjetno proljeće.* Vješto, dosljedno i točno koristi kondicional, mudro postavlja retorička pitanja: *Bez grešaka, konflikata, mržnje, ljubomore, zavisti… bih li i dalje to bila ja? Ili samo lik u priči?* Rad naglašava pitanje donosi li savršenstvo sreću?

Klara ima ulogu sveznajućeg pripovjedača i svoje promišljanje završava mudrim zaključkom kako ljudima treba stvarnost, a ne bajka. *Živjela bih kao i sada jer život ne treba biti poput bajke. Trebaju nam prijatelji, obitelj i ljubav prema nama samima.* Autorica je svjesna da nije zanimljivo u životu ostvariti baš sve što si poželimo, već je puno zanimljivije živjeti život kad nismo mi autori te priče, kad nam je život nejasna, nedohvatljiva i tajanstvena zagonetka. Spremno se miri s činjenicom da će biti usamljena, ponekad nevidljiva, ali što je najvažnije stvarna. U toj će odabranoj stvarnosti jedino moći sačuvati sebe i svoju osobnost. Klara zrelo poentira svoje promišljanje i ističe ljubav kao najvažniji osjećaj i temelj svakog sretnog života. Rad se odlikuje originalnim pristupom temi (vizura lika iz svoje priče) te iskrenim, nadasve mudrim i zrelim promišljanjem o bitnome u životu.

Članica Prosudbenog povjerenstva za dodjelu

Male nagrade Gjalski

Ljerka Gajski Markulin, prof.